นายกรัฐมนตรี ลงสกลนคร ติดตามความก้าวหน้าโครงการต่างๆ ตามนโยบายรัฐบาล ชื่นชมการแก้จนได้ผลเป็นรูปธรรม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่จังหวัดสกลนคร ตรวจราชการและติดตามความก้าวหน้าโครงการต่างๆ ตามนโยบายรัฐบาล เช่น การแก้ไขปัญหาความยากจนและพัฒนาคนทุกช่วงวัยแบบชี้เป้า (TPMAP) การเป็นศูนย์กลางสมุนไพร ณ โรงพยาบาลพระอาจารย์ฝั้น อาจาโร และตรวจเยี่ยมโครงการพระราชดำริ ณ ศูนย์การพัฒนาภูพานอันเนื่องมาจากพระราชดำริ เป็นต้นเมื่อเวลา 09.40 น.นายกรัฐมนตรี พร้อมคณะเดินทางถึง ณ โรงพยาบาลพระอาจารย์ฝั้น อาจาโร อำเภอพรรณานิคม จังหวัดสกลนคร เพื่อเยี่ยมชมผลการดำเนินงานแก้ไขปัญหาความยากจนและพัฒนาคนทุกช่วงวัย โดยใช้ระบบบริหารจัดการข้อมูลการพัฒนาคนแบบชี้เป้า (TPMAP) และความก้าวหน้าการเป็นศูนย์กลางสมุนไพรนายกรัฐมนตรี กล่าวว่า รู้สึกยินดีที่ได้เดินทางกลับมายังจังหวัดสกลนครอีกครั้ง และชื่นชมแนวทางการแก้ไขปัญหาความยากจนของจังหวัดที่เกิดผลเป็นรูปธรรม ในวันนี้ตนเองได้รับข่าวดีว่าประเทศไทยได้รับการจัดอันดับความน่าลงทุนเป็นอันดับ 2 ของอาเซียน รองจากสิงคโปร์ รัฐบาลจะเดินหน้านโยบายการขยายพื้นที่เศรษฐกิจต่อเนื่องให้กระจายทั่วทุกภูมิภาคเพื่อให้เกิดห่วงโซ่ทางเศรษฐกิจกระจายรายได้สู่ทุกพื้นที่ โดยเฉพาะการฟื้นตัวหลังวิกฤตการระบาดของโควิด-19 การจัดสรรงบประมาณลงทุกจังหวัดที่มีอยู่ รัฐบาลต้องคำนึงทุกมิติเพื่อการใช้งบประมาณให้เกิดประโยชน์สูงสุด ทั้งนี้การแก้ไขปัญหาความยากจนต้องร่วมมือกันทุกภาคส่วน โดยเฉพาะการเริ่มต้นในระดับครอบครัวที่ต้องร่วมรักษาสายสัมพันธ์อันดี เพื่อเป็นแรงจูงใจและเป้าหมายในการยกระดับชีวิต เราอาจจะต้องปรับ แต่ไม่เปลี่ยน คือการปรับการดำเนินชีวิตให้เหมาะสมกับโลกที่เปลี่ยนแปลง แต่จะไม่เปลี่ยนอัตลักษณ์ วัฒนธรรมอันดีงามของชาติเพื่อสืบสานให้คงอยู่ตลอดไปนอกจากนี้ นายกรัฐมนตรี ยังกล่าวชื่นชมผลการดำเนินงานของจังหวัดสกลนคร ที่ส่งผลให้จังหวัดสกลนคร มีจำนวนประชากรกลุ่ม TPMAP จำนวน 12,261 คน ลดลงจากปี 2561 ที่มีจำนวน 22,922 คน แสดงให้เห็นว่า การนำนโยบายของรัฐบาลไปปฏิบัติสามารถทำให้ประชาชนกลุ่ม TPMAP มีแนวโน้มลดลงได้จริง